ນາງພະຍາບານ ຊາວ​ອອສ​ເຕຣ​ເລຍ ອາດຕິດ ເຊື້ອອີ​ໂບລາ ຈາກອາຟຣິກາ
ຂ່າວ​ກ່ຽວກັບ ແມ່ຍິງອອສ​ເຕຣ​ເລຍ ມີອາການຄ້າຍກັບ ຄົນເປັນອີໂບລາ ມີຂຶ້ນ ນຶ່ງມື້ຫຼັງຈາກທີ່ ຜູ້ປ່ວຍຍ້ອນຕິດ​ເຊື້ອອີໂບລາ ຄົນ​ທຳ​ອິດໃນສະຫະລັດ ໄດ້ເສຍຊີວິດລົງ ຢູ່ນະຄອນ Dallas ລັດ Texas.
ນາງພະຍາບານຊາວອອສເຕຣເລຍຄົນນຶ່ງ ກຳລັງໄດ້ຮັບການ ກວດທາງການແພດຢ່າງລະອຽດ ຫຼັງຈາກທີ່ໄດ້ສະແດງອາການ ຂອງໂຣກອີໂບລາ ໃນຂະນະທີ່ປະຊາຄົມນາໆຊາດ ກຳລັງພະ ຍາຍາມ ຈຳກັດການແຜ່ລະບາດຂອງເຊື້ອໄວຣັສນີ້ ຫົວໜ້າຝ່າຍສຸຂະພາບຂອງລັດ Queensland ທ່ານນາງ Jeanette Young ກ່າວວ່າ ນາງພະຍາບານ ໄວ 57 ໄດ້ມີອາ ການຄີງຮ້ອນໃນລະດັບຕ່ຳ ບໍ່ດົນຫຼັງຈາກທີ່ໄດ້ກັບຄືນມາຈາກ Sierra Leone ບ່ອນທີ່ນາງໄດ້ເຮັດວຽກ ກັບພວກຜູ້ປ່ວຍຕິດ ເຊື້ອອີໂບລາ ຄາດວ່າ ຜົນຂອງການກວດຈະເປີດເຜີຍໃຫ້ຊາບ ໃນວັນສຸກມື້ອື່ນນີ້ ທ່ານນາງ Young ກ່າວເນັ້ນວ່າ ເຖິງແມ່ນວ່າແມ່ຍິງຜູ້ນີ້ຈະເປັນໂຣກ ອີໂບລາ ກໍຕາມ ກໍບໍ່ມີເຫດຜົນໃດໆທີ່ ພວກສາທາລະນະຊົນ ຈະຕ້ອງເປັນຫ່ວງນຳການ ແຜ່ລະບາດຂອງໂຣກນີ້ ຂ່າວນີ້ມີຂຶ້ນ ນຶ່ງມື້ຫຼັງຈາກທີ່ ຜູ້ປ່ວຍຍ້ອນຕິດເຊື້ອອີໂບລາ ຄົນທຳອິດໃນສະຫະລັດ ໄດ້ເສຍຊີວິດລົງ ຢູ່ນະຄອນ Dallas ລັດ Texas ທາງພາກຕາເວັນຕົກສຽງໃຕ້ຂອງ ປະເທດ ເຈົ້າໜ້າທີ່ໂຮງພະຍາບານ Health Presbyterian ຂອງລັດ Texas ກ່າວວ່າ ທ້າວ Thomas Eric Duncan ໄດ້ເສຍຊີວິດລົງ 10 ມື້ ຫຼັງຈາກທີ່ລາວໄດ້ເຂົ້າຮັກສາຕົວທີ່ ໂຮງພະຍາບານນັ້ນ ລາວໄດ້ໄປຮອດນະຄອນ Dallas ໃນວັນທີ 20 ກັນຍາ ຈາກບ້ານ ເກີດລາວ ທີ່ປະເທດ Liberia ບ່ອນທີ່ເປັນຈຸດກຳເນີດຂອງການແຜ່ລະບາດຂອງ ເຊື້ອ ອີໂບລາ ໃນເຂດອາຟຣິກາຕາເວັນຕົກແຫ່ງນັ້ນ